«Ina decisiun pauc simpla»

Georg Brosi: Il veterinari è vegnì elegì sco inspectur da chatscha e pestga. Perquai smetta el uss bainbaud cun la politica communala e chantunala.

Ch'el haja badà gia durant temp al gimnasi a Cuira ch'ina professiun che ha da far cun la natira al fascinass. Sco ch'el quinta aveva'l l'emprim l'intenziun da daventar selvicultur. Suenter la matura ha'l studegià dus semesters agronomia. Pir alura ha'l decis «da sa spezialisar en direcziun da veterinari». Dal 1980 ha'l finì ses studi ed è arrivà en Engiadina, l'emprim sco assistent dal veterinari Duri Champell, e dal 1984 ha'l avert a Scuol si'atgna pratica da veterinari. Sin il territori da Samignun fin Susch s'ha el occupà dapi quella giada oravant tut cun bestgas grondas. Dals onns 1986/87 ha cumenzà Georg Brosi a far politica, dad ina vart en vischnanca e da tschella è'l vegnì elegì en il cussegl grond, l'emprim sco suppleant e suenter sco deputà. El è er spert vegnì tschernì en il cussegl communal e suenter perfin sco capo da Scuol. Ch'el saja vairamain arrivà en la politica senza avair gì l'intenziun da daventar politicher, «ma cun il temp stoss jau dir che la politica m'ha fascinà adina pli ferm.» Per el è quai ina bun'occupaziun dasper la lavur dal mintgadi: «Igl è impurtant da na emblidar ch'i dat er anc in auter mund e na be quel da la lavur.» Perquai di el ch'el saja cuntent d'avair pudì s'engaschar per la vischnanca e per il chantun, «er sch'igl era daventà vers l'ultim magari intensiv.» 
Georg Brosi ha surpiglià il post da capo da Scuol malgrà ils problems finanzials che la vischnanca ha per il mument. «Jau saveva che la situaziun era fitg problematica, ma jau nun hai mai tschertgà be posts simpels.» Ch'el haja adina surpiglià caricas che pretendevan dad el in grond engaschament. «La satisfacziun è suenter bler pli gronda sch'ins ha gì da lavurar e tschertgar soluziuns.» Sco ch'el di è stada la lavur sco capo da Scuol fitg fascinanta; ch'el haja perquai gì da ponderar ditg sch'el veglia cuntinuar cun la politica u daventar inspectur da chatscha. «Il motiv essenzial pertge che jau m'hai decis per il nov post è che uschia poss jau turnar puspè tar mias funtaunas professiunalas, sco veterinari e sco insatgi che vul lavurar per ina natira intacta.» Dal rest è Georg Brosi persvas che la situaziun a Scuol ed er en tut l'Engiadina Bassa sa meglierescha bainbaud. 
Als emprims da zercladur cumenza damai il nov inspectur da chatscha e pestga sia nova lavur a Cuira. «L'inspectur è il perit da la regenza grischuna en quai che reguarda la chatscha e la pestga.» Ensemen cun el lavuran a Cuira anc tschintg scienziads. A quest inspecturat suttastattan en tut il chantun er ils 78 guardias da chatscha e pestga. Tut questa glieud contribuescha tenor el bler per mantegnair la sanadad da la selvaschina, «vi da quella vesan ins er en tge stadi che la natira grischuna è.» 
Flurin Andry/anr 
Fatgs persunals:

Num: Brosi
Prenum: Georg J. 
Data da naschientscha: 30 schaner 1953
Hobis: Chatscha, natira, sport
Tratga prediletta: Buna charn da sulvaschina
Musica prediletta: Musica classica